b'\n_START_ARTICLE_\nK\xc3\xb6nigsseer Ache\n_START_PARAGRAPH_\nK\xc3\xb6nigsseeache, K\xc3\xb6nigsseer Ache eller Berchtesgadener Ache er en elv som begynner i K\xc3\xb6nigssee i den tyske delstaten Bayern og munner ut i Salzach i den \xc3\xb8sterrikske delstaten Salzburg. N\xc3\xa5r den forlater K\xc3\xb6nigssee, heter den K\xc3\xb6nigsseer Ache. Ved Berchtesgaden tar den opp elva Ramsauer Ache og skifter navn til Berchtesgadener Ache. N\xc3\xa5r den krysser grensa til \xc3\x98sterrike, skifter den navn p\xc3\xa5 nytt, og blir hetende K\xc3\xb6nigsseeache resten av forl\xc3\xb8pet sitt._NEWLINE_Like f\xc3\xb8r elven munner ut i Salzach, tappes en del av dens vann i et unikt kanalsystem (Almkanal), som fors\xc3\xb8rger byen Salzburg med vann og vannkraft. Kanalanlegget omtales som \xc2\xabMellomeuropas eldste vann- og energiforsyningssystem\xc2\xbb, dets eldste deler stammer sannsynligvis fra 700-tallet. Kanalene forsyner husholdninger, fontener, sm\xc3\xa5 innsj\xc3\xb8er i parker og til fiskeoppdrett, drev/driver korn-, malt- og krydderm\xc3\xb8ller, sagbruk, pumpestasjoner, smier, n\xc3\xb8dstr\xc3\xb8maggregater og diverse fabrikker, og brukes til kj\xc3\xb8levann for byens bryggerier og klimatisering av festspillhuset.'